33. schôdza NR SR - 11.deň - A. dopoludnia
Dátum: 2025-04-10
Poslanec: Petrík, Simona (PS)
Druh vystúpenia: Vystúpenie v rozprave

6. Dobre, ďakujem pekne. Takže rada by som, dámy a páni, dobré ráno, rada by som vystúpila za klub Progresívne Slovensko v druhom čítaní v rámci tohto zákona, ktorý tu máme teda z dielne ministerstva práce, a opäť sa týka II. dôchodkového piliera. Pán minister, aj dnes sme to videli, posledné dni nehovorí nič iné, len naozaj na všetkých frontoch a vo všetkých médiách neustále uisťuje ľudí, že nič sa im brať nebude, že ich úspory nebudú nijakým spôsobom ohrozené, že tých takmer 17 mld., teraz už je to menej, ako sme sa bavili aj na výbore, tá situácia svetová je aktuálne veľmi dynamická, takže áno, prirodzene, aj úspory ľudí v II. pilieri teraz klesajú, čo, samozrejme, zasa o týždeň môže byť úplne inak, keďže vieme, že Trump dal 90-dňovú pauzu na svoje clové ťaženie, alebo ako by som to nazvala. (Povedané so smiechom.) Teda ale pán minister tvrdí, že tieto peniaze, to je naozaj nemalý peniaz, ktoré dnes majú uložené sporitelia a sporiteľky v II. pilieri, budú použité na ušľachtilé ciele a tými má byť výstavba nájomných bytov a takisto infraštruktúrne projekty na výstavbu diaľnic, a že teda celé toto investovanie bude len dobrovoľné a, samozrejme, zaštiťuje sa aj súhlasom dôchodcovských správcovských spoločností. Zároveň to ale hovorí ten istý minister, ktorý ako jednu z prvých vecí, ktoré urobil ako minister práce, sociálnych vecí a rodiny, bolo, že znížil percento odvodu do II. piliera z 5,5 na 4 %. To bolo ešte v úplne na začiatku tejto vlády, niekedy v novembri 2023, ak si správne pamätám. A urobil to preto, že im chýbali peniaze na ich populistické predvolebné sľuby, ktoré si Slovensko v súčasnej ekonomickej situácii nemôže dovoliť. Sociálna poisťovňa, ktorá vypláca aj – a najmä – dôchodky, je v strate vyše 3 mld. eur, ak by sme to chceli presne, tak v roku 2023 končila Sociálna poisťovňa so stratou 2 mld. a minulý rok už 2,8 mld. eur. A to nie je, pán minister, kvôli existencii II. piliera. (Reakcia z pléna.) No nie, je to kvôli krokom tejto vlády. Pán minister, II. pilier tu existuje už 20 rokov, a keby ste ho svojimi neodbornými a naozaj účelovými zásahmi neobmedzovali, o čom tiež budem hovoriť, mohol by byť oveľa výkonnejší už teraz. Takže nie, nie je to existenciou II. piliera, je to kvôli krokom vašej vlády, ktorá míňa hlava-nehlava peniaze, ktoré jej nepatria a ktoré ako krajina jednoducho nemáme. A potom to hasíte spackanou konsolidáciou, ktorá je nielenže neefektívna, veď sa pozrime na hlúpu transakčnú daň, ktorou ste chceli do štátnej kasičky naliať 700 mil. eur a namiesto toho ste akurát tak neskutočne nahnevali všetkých živnostníkov, malých a stredných podnikateľov, ale v podstate všetkých ľudí, ktorí na Slovensku podnikajú. Vrátili ste do obehu dobu kešu a nás ostatných ste dostali do situácie, kedy sa musíme my ospravedlňovať napríklad majiteľom malých lokálnych predajní, keď sa chystáme zaplatiť kartou, že teda kvôli tej našej platbe im bude stiahnutá táto hlúpa transakčná daň. A táto vaša konsolidácia je ešte aj sociálne necitlivá, a to je dôležité povedať ministrovi práce, pretože ste ju nechali na pleciach tých najzraniteľnejších skupín obyvateľstva. A v tejto situácii prichádzate s návrhom zákona, dokonca ešte aj v skrátenom legislatívnom konaní, o tom sme síce už hovorili, ale je to potrebné spomenúť aj tu, pretože je to stále ten istý zákon a veľmi rýchlo sme ho dostali do druhého čítania, v podstate za dva dni, lebo vraj týmto spôsobom chcete odvrátiť ekonomickú krízu, obchodnú vojnu a rastúcu globálnu neistotu. Áno, je to pravda, že Slovensko je ekonomicky enormne zraniteľné a budeme najviac zasiahnutou krajinou, čo sa týka zavedenia amerických ciel. Ale skutočne ako prvá odpoveď na volatilitu na finančných trhoch a na geopolitické konflikty je, že ideme meniť dôchodkový systém a to ešte aj takmer bez diskusie? Predtým, než sa teda dostanem ku kritike konkrétne tejto zmeny, ktorú navrhujete dnes, považujem za potrebné a dôležité pripomenúť si niekoľko faktov, pretože sa všetci musíme mať veľmi na pozore vždy, keď vláda Roberta Fica zasahuje do II. piliera. Takže pripomeňme si, že jeho neodborné zásahy už v minulosti spôsobili sporiteľom miliardové škody, absolútne najhorším opatrením bolo zavedenie garancií pre ziskovosť fondov , každý rok, ak si pamätáte, každý rok to museli nejakým spôsobom garantovať, to bolo v roku 2009, ktoré úplne znemožnili DSS-kám rozumné, dlhodobé investovanie. Našťastie tieto garancie boli za vlády Ivety Radičovej zrušené. A vtedy sa podarilo aj do II. piliera prepašovať akciový indexový fond , vážené kolegyne a kolegovia, ktorý má výnosnosť až do 9 % oproti dlhopisovým, ktorých výnosnosť sa pohybuje okolo 2 %. Ficove garancie zďaleka nezarobili ani len na infláciu, hej, povedzme. To sú fakty. Ďalším tvrdým zásahom do II. piliera bolo zníženie percenta príspevku doňho z 9 na 4 % v roku 2012. Minulá vláda nastavila pomerne rozumnú predvolenú investičnú stratégiu, kde sa toto percento malo postupne zvyšovať, a vy ste to hneď na začiatku svojho vládnutia opäť vrátili na 4 %. No a teda aby sme mali obraz kompletný, v roku 2013 boli sporitelia bez akýchkoľvek upozornení nasilu presunutí do nevýhodných dlhopisových fondov. Čiže keď to zhrniem, za tých cca 20 rokov existencie II. dôchodkového piliera ho Ficove vlády v jednom kuse obmedzovali a škrtili. Keby to neboli robili, za tých 20 rokov mohol byť ešte... === efektívnejší. Vy tu, pán minister, strašíte ľudí finančnou neistotou, že to aktuálne vami ponúkané riešenie bude síce menej finančne výhodné, ale bude kryté štátom, a teda bezpečnejšie. Ale faktom je, že aj napriek vašim zásahom do II. piliera má indexový, konkrétne indexový akciový fond za roky 2012 až 2025 tú dlhodobú výnosnosť až 239 % oproti Ficovmu garantovanému fondu, ktorý má stále tých svojich päť. To je neporovnateľné. A čísla hovoria jasne. S kolegom Kiššom sme vytvorili dôchodkovú kalkulačku, kde si ľudia môžu veľmi jednoducho aktuálne vypočítať, o koľko eur ste ich doteraz na všetkých týchto zásahoch do II. piliera pripravili, teda o koľko bude ich dôchodok nižší. Dám príklad. Napríklad Jana, povedzme Jana, ktorá má dnes 30 rokov a má plat 1 700 eur, bude mať kvôli vašim zmenám, tým všetkým zmenám, ktoré som tu teraz vymenovala, o 290 eur mesačne nižší dôchodok, ako mohla mať. Ale poďme naspäť teda do súčasnosti. Pripomeňme si, že iný člen vašej vlády, konkrétne pán minister Taraba hrdo prehlásil, že táto vláda je protrumpovská, pripomeňme si, že ste sa všetci extrémne tešili z toho, že v USA konečne vyhral voľby ten správny prezident Donald Trump a že je to koniec progresivizmu. Tak ja sa opäť pýtam, pýtala som sa to aj v predošlej rozprave, že či sa ešte stále z toho vytešujete, lebo výsledkom je, že naša ekonomika naozaj sa môže dostať do totálnej krízy. A vy ste sa tu teraz rozhodli povedať, že ľudia majú tento obrovský problém, ktorý ste ešte prednedávnom vítali s otvorenou náručou, hasiť svojimi vlastnými úsporami na dôchodok. Ja neviem, mne by to bolo blbé. A dávate vlastne zodpovednosť za celý ekonomický stav Slovenska, do ktorého ste ho dostali, mimochodom, vy svojou nekoncepčnou a populistickou politikou, na plecia občanom. Jedinou odpoveďou na americké clá aktuálne je, že plánujete minúť peniaze, ktoré si ľudia celý život šetria na dôchodok, lebo iný dôchodok mať pri vašom štýle politiky nebudú. No nie, pán minister, akože vy ich budete (reakcia z pléna), jáj, to je tuposť dokonca, uhm, dobre. Tak potom vám pripomeniem nabudúce, ja si to všetko zapamätám, že akým spôsobom sa vy vyjadrujete ku mne, ja som v živote niečo takéto nepovedala, takže vypočujte si ma najskôr, skúsme tu mať poctivú diskusiu. Ja nehovorím, že ich idete teraz rozflákať (reakcia z pléna) a že tie peniaze sa úplne stratia, ja hovorím, že ich idete míňať na svoje predražené projekty. Také sú výsledky štrnásť rokov Ficových vlád. Takže ja sa orientujem len podľa toho, čo tu vidím posledných 14 rokov, takže tie peniaze budú pravdepodobne minuté na predražené diaľnice a nájomné byty, okej, len tie nájomné byty ja som zatiaľ doteraz ešte od žiadnej Ficovej vlády nevidela, tak možno teraz sa ich dočkáme. Svoj návrh obhajujete tým, že v čase neistoty po zavedení ciel, je kľúčové vytvárať podmienky na posilnenie odolnosti národného hospodárstva . S tým sa dá súhlasiť. S tým súhlasím. No ale faktom je, že táto vláda dlhodobo robí kroky smerom k znižovaniu odolnosti. A návrhom, aby peniaze z úspor ľudí išli na štátne projekty s nízkym výnosom a otáznou realizáciou, tejto odolnosti ničím nepomáha. SMER už mal možnosť niekoľkokrát ukázať, ako predražene a korupčne stavia. A neviem, teda či ste si nevšimli, ale diaľnica do Košíc tu stále nie je ani po dvadsiatich rokoch. Týmto spôsobom také Poľsko nedobehneme, ani keby sme mu išli naproti. Na odolnosti ekonomiky treba pracovať bez ohľadu na to, že či sú tu nejaké clá, alebo nie. Robí sa to cez systémové podporné programy pre rozvoj priemyslu, cez podporu domácich, malých, stredných podnikateľov, tých, ktorí sú naviazaní na svoje regióny a nepresunú pri prvom probléme výrobu za hranice. Presne to sme, mimochodom, navrhli aj my v reakcii na americké clá. Lenže táto vláda sa vydala opačným smerom. Podnikateľov označuje za nepriateľov, zvyšuje im dane, uvalila na nich už spomínanú nelogickú, experimentálnu, hlúpu transakčnú daň, proti ktorej sme spustili petíciu, a túto za dva dni podpísalo už takmer 20-tisíc ľudí. Odolnú ekonomiku nevybudujeme bez zodpovedných a udržateľných verejných financií, pán minister, zodpovedných a udržateľných. Ja viem, že toto sú pre vás nepodstatné veci, slová ako zodpovedný a udržateľný systém verejných financií alebo udržateľný dôchodkový systém , to sú slovné spojenia, ktoré z vašich úst som nikdy nepočula vysloviť. A prečo? Lebo vy nemáte záujem konať zodpovedne a udržateľne. Vy všetko, čo robíte, robíte absolútne chladnokrvne, populisticky, len pre lacné politické body do ďalších volieb, iné vás nezaujíma. Neuveríte, ale pre podporu odolnosti a udržateľnosti slúži práve fungujúci II. a aj III. dôchodkový pilier. Je zárukou dôstojného dôchodku pre dnešných pracujúcich. A túto nádej im beriete, keď ich úspory chcete presúvať na vlastné predražené megalomanské projekty, ktoré majú otázny dátum realizácie. Takže už sa blížim k záveru. Možno len nejakých pár otázok ešte, lebo ešte musím tu povedať naozaj pre korektnosť, že ono to vecne, vecne, v podstate veci nie je zlý návrh. Hej? Ale to, že ho predkladáte vy, robí nám vrásky, konkrétne v Progresívnom Slovensku, a preto sa zdržíme. Takže sa chcem opýtať, že či máte nejakú konkrétnu predstavu, kedy by sa ľudia mohli dočkať prvých nájomných bytov alebo prvých kilometrov tých diaľnic, ktoré budú realizované z týchto projektov, a že či ich teda štát bude stavať sám, alebo to budú nejaké formy PPP projektov. Už ste nám sčasti odpovedali na výbore, ale možno by sme si to mohli povedať aj tu. A môžete dať naozaj svoje slovo, že do konca volebného obdobia, nielen teraz pri tomto zákone, kolegovia zo SaS napríklad, hej, lebo viem, že to ste vy, toho ste sa báli, že nejaké pozmeňujúce návrhy tu budú teraz. Mne nejde teraz o tento návrh zákona. My máme ešte do konca volebného obdobia, máme ešte nejaký čas. A ja sa pýtam, že či môžete dať svoje slovo, pán minister, že do konca volebného obdobia nijakým spôsobom nebudete siahať na II. pilier. To je moja druhá otázka. Lebo, viete, popravde mňa zaujímajú výsledky a výsledkom štrnástich rokov vlád Roberta Fica je stále nedostavaná diaľnica do Košíc, neexistujúce nájomné byty. Ja by som svoje úspory do projektov vlády, ktorá má takéto výsledky, veru nedala. A nemôžete sa na mňa hnevať, že s touto nedôverou sa pozerám tým pádom aj na tento váš návrh zákona, ktorým síce priamo neohrozujete II. pilier, ale vkladáte nohu do dverí a robíte si priestor na potenciálne ďalšie zásahy. Bodaj by som sa mýlila. A aby ten priestor pre budúce zásahy do II. piliera bol čo najmenší, predkladám teraz následne pozmeňujúci návrh, ktorý by som teda odôvodnila tým, alebo teda prečítala celé odôvodnenie. Navrhujeme zvýšenie sadzby povinných príspevkov na starobné dôchodkové sporenie v roku 2006 (správne: „2026“, pozn. red.) zo 4 % na 6 % z vymeriavacieho základu sporiteľa. V nasledujúcich rokoch až po rok 2030 sa sadzba povinných príspevkov zvyšuje o 0,25 %, a to znamená v roku 2030 bude sadzba vo výške 7 % z vymeriavacieho základu sporiteľa. Navrhovatelia, teda my máme za to, že najlepším a najefektívnejším spôsobom, ako ochrániť a zhodnotiť úspory sporiteľov v II. pilieri na ich budúce dôchodky, je postupne zvyšovať percento odvodu do II. piliera. Druhý dôchodkový pilier je v súčasnosti jedinou záchrannou sieťou pre ľudí v produktívnom veku, ktorí pôjdu do dôchodku o 10, 15, 20 rokov a ich budúce dôchodky sú vplyvom zlého hospodárenia Sociálnej poisťovne, ktorá je aktuálne v strate viac ako 3 mld. eur a vplyvom rozhodnutí súčasnej vlády, ale aj predošlých vlád Roberta Fica, v ohrození. Pozmeňujúci návrh má za cieľ nastaviť postupné zvyšovanie percenta odvodu do II. piliera na najbližších päť rokov. A teraz by som na záver prečítala celý pozmeňujúci návrh, takže poprosím o zastavenie časomiery. Ďakujem. (Prerušenie vystúpenia predsedajúcim.) Danko, Andrej, podpredseda NR SR 7. Poprosím zastaviť čas.